kardosdrur/scandi-wiki huggingface dataset:
Fona

FONA var en dansk elektronikkæde, der eksisterede fra 1926 til 2016.

Den første butik blev åbnet af Harry Hylén i en kælder på Christianshavn i København. Kæden voksede sig større ved en fusion med Fredgaard Radio i 2001 til selskabet F Group A/S. Siden 2003 benyttede man kun navnet Fona, og fra 2006 drev man desuden en netbutik.

Fona havde pr. november 2015 56 butikker rundt i Danmark.

1. februar 2016 besluttede ejeren at indlede en rekonstruktion af selskabet ved Sø- og Handelsretten i København for at sikre en fortsat drift af Fona. 26. februar 2016 forlød det, at 25 af kædens butikker ville lukke, mens 31 ville fortsætte. Samtidig blev godt 300 ud af kædens 975 medarbejdere opsagt. Allerede en måned efter, 31. marts 2016, blev det meddelt at kæden skulle indskrænkes til kun otte butikker fordelt på syv i Københavnsområdet og en enkelt i Aalborg. Samtidig blev yderligere 280 medarbejdere opsagt. 11. april 2016 meddelte Elkjøp Nordic, der i forvejen ejer elektronikkæden Elgiganten, at de købte Fona. Planen var at ti butikker skulle fortsætte, men at de indenfor et års tid skulle skifte navn til Elgiganten, hvorefter navnet Fona ville udgå. Det blev omsat i praksis 1. august 2016, hvor de resterende ti Fona-butikker som planlagt blev omdannet til Elgiganten. Samtidig overtog Elgiganten butikkernes medarbejdere og reklamationen på varer købt i Fona.

Noter 

Elektronikkæder i Danmark
Etableret i 1926
Ophørt i 2016
Musikkæder i Danmark
James Belushi

James Adam "Jim" Belushi (født 15. juni 1954 i Chicago, Illinois) er en amerikansk skuespiller, komiker og musiker. Han er den yngste broder af den afdøde komiker John Belushi. Fra 2001 til 2009 spillede Belushi hovedrollen i sitcomen According to Jim.

Belushi forældre var indvandret til USA fra Albanien.

I sine unge år havde han mange hovedroller i film, primært i action-genren. Han var oprindeligt sat til at spille hovedrollen i filmen Blues Brothers, men kunne ikke på grund af planlægnings konflikter. Belushi er medejer af House of Blues sammen med Dan Aykroyd.

Privatliv 
Belushi var gift med Sandra Davenport (1980-1988) og sammen har de sønnen Robert Belushi (født 1981). I 1998 blev han gift med Jennifer Sloan, og sammen har de datteren Jamison Bess og sønnen Jared James (født 2002). I 2018 blev det offentliggjort, at parret skulle skilles.

Udvalgt filmografi

Film 
 Bossen og Bumsen (1983)
 About Last Night (1986)
 The Principal (1987)
 Real Men (1987)
 Red Heat (1988)
 K-9v (1989)
 Dimenticare Palermo (1990)
 Taking Care of Business (1990)
 Homer and Eddie (1990)
 Mr. Destiny (1990)
 Curly Sue (1991)
 Once Upon a Crime (1992)
 Traces of Red (1992)
 Pingvinen og strandstenen (1994) (stemme)
 Roycev (1994)
 Parallel Lives (1994)
 Sahara (1995)
 Separate Lives (1995)
 Race the Sun (1996)
 Mission julegave (1996)
 Angel's Dance (1999)
 Made Men (1999)

TV 
 According to Jim (2001-2009) – har instrueret 29 episoder af serien

Referencer

Eksterne henvisninger 

 Officielle hjemmeside
 

Skuespillere fra Illinois
Personer fra Chicago
Vitamin A

A-vitamin er et fedtopløseligt vitamin. I kosten er de vigtigste former for A-vitamin retinol, retinal og retinoinsyre som primært findes i fødevarer af animalsk oprindelse og karotener fra planteriget, hvoraf beta caroten er den vigtigste. De kan alle omdannes til retinol i kroppen.

Beta caroten, der er et forstadie til A-vitamin, findes bl.a. i hyben og gulerødder.

Fedtopløseligheden indebærer, at det kan ophobes i kroppens fedtvæv, samt i leveren, hvor det kan opbevares forholdsvis længe til kroppens senere brug.

A-vitamin er nødvendigt for produktion af hormonet progesteron.

A-vitamins påståede gavnlighed:
Udvikling og bevarelse af et godt syn
Normal vækst og knogledannelse
Glat hud og slimhinder
Hormondannelse
Modstandskraft over for infektioner og kræft
Dannelsen af nye sædceller
Smagssansen

Se også 

 Vitaminer

Kilder/Eksterne henvisninger 

 A-vitamin. Netdoktor.dk

Noter 

Vitaminer
Antioxidanter
Alain-René Lesage

Alain-René Lesage (født 6. maj 1668 i Sarzeau, Frankrig – død 17. november 1747 i Boulogne, Frankrig), også stavet Le Sage var en fransk forfatter og dramatiker født i Sarzeau på Rhuys-halvøen mellem Morbihan og havet i Bretagne.

Eksterne henvisninger 

Dramatikere fra Frankrig
Romanforfattere fra Frankrig
Luna 1

Luna 1 var en sovjetisk rumsonde der skulle vise at Sovjetunionens raketter var meget præcise. Månens diameter svarer til USA's bredde (4.811 km) men da Månen er længere væk (384.405 km mod 9.500 km) svarer det til at ramme Chicago, New York eller Washington D.C.. 

Luna 1 blev sendt mod Månen den 2. januar 1959 med en R-7 Semjorka-raket med et lille øvre trin. Luna 1 nåede op på 40.000 km i timen og undslap Jordens tyngdefelt. Luna 1 fløj forbi Månen i en afstand af 5.955 km (Månens diameter: 3.474 km), selvom det nok var meningen at ramme Månen.

Luna 1 blev dog den første sonde, der forlod Jordens tyngdefelt og Luna 1 endte i kredsløb om Solen.

Fodnoter 

Rumsonder
Onlineoplæsning

Onlineoplæsning er oplæsning af en tekst via en onlinetjeneste. Denne benytter sig af talesyntese. Online oplæsning anvendes til at gøre en tekst tilhængelig for personer med læsevanskeligheder. Kernen i online oplæsning er talesyntese, der typisk er placeret på en server hvortil brugeren sender den tekst der skal læses op. Talesyntesen oversætter automatisk teksten til tale (tekst til tale) som returneres til brugerens computer, hvor lyden afspilles.

Online oplæsning anvendes typisk til at gøre tekst tilgængelig for den gruppe borgere, der har ringe læsefærdigheder eller læsevanskeligheder (læsesvage og ordblinde).

Sprogteknologi
Onlinetjenester
ExoMars

ExoMars (Exobiology on Mars) er en eksobiologisk marsmission, der ledes af Den Europæiske Rumorganisation ESA og det russiske rumagentur Roscosmos. Marsmissionens formål er at søge efter spor af nuværende eller tidligere liv på mars og undersøge hvorledes Mars' vand og geologiske sammensætning varierer, samt undersøge atmosfærens sammensætning. 

Missionens første del blev iværksat i 2016 og placerede et modul (Trace Gas Orbiter) i omløb om Mars og frigjorde et landingsmodul (Schiaparelli EDM lander). Kredsløbsmodulet er operationelt, men landingsmodulet styrtede ned på Mars' overflade. Den anden del af missionen opsendes i sidste halvdel af 2022, hvor landingsmodulet Kazachok vil sende marsroveren Rosalind Franklin ned på Mars' overflade. Roveren er opkaldt efter kemikeren Rosalind Franklin.

Robotten vil veje omkring 140–180 kg, der kan sammenlignes med de amerikanske Mars Exploration Robots Spirit og Opportunity.

Referencer

Eksterne henvisninger 

Rumfart
Liv i rummet
Formosa (flertydig)

Formosa (portugisisk for smuk (hunkøn)) kan henvise til flere artikler:

 Taiwan (ø) – en østasiatisk ø hvis europæiske navn var Formosa
 Provincia de Formosa – en argentinsk provins
 Formosa (Argentina) – hovedstaden i den argentinske provins Formosa
Døgnrytme

Døgnrytmer er de processer hos levende organismer, der gentager sig med en regelmæssighed af cirka et døgn. Døgnrytmer ses hos blandt andet planter, dyr, svampe og cyanobakterier. Det drejer sig om både biokemiske, hormonelle, fysiologiske og adfærdsmæssige processer.

Døgnrytmen tillader organismerne at forberede sig på de tilbagevendende ændringer i det omgivende miljø som døgnets cyklus indebærer. Hos mange dyr har døgnrytmen betydning for søvnen.

Biologisk ur hos pattedyr 

Det primære biologiske "ur" i pattedyr befinder sig i den nucleus suprachiasmaticus (forkortet SCN efter det engelske navn suprachiasmatic nucleus), en gruppe af celler placeret i hypothalamus. En ødelæggelse af SCN resulterer i et komplet fravær af en regelmæssig søvn/vågen-rytme.

SCN modtager information om belysning gennem øjnene. Nethinden indeholder "klassiske" lysreceptorer ("stave" og "tappe"), som anvendes til konventionelt syn. Men nethinden indeholder også specialiserede ganglionceller, som har direkte forbindelse til SCN. Disse celler indeholder fotopigmentet melanopsin, og deres signaler følger den såkaldte tractus retinohypothalamicus, som fører til SCN. Hvis celler fra SCN fjernes og dyrkes, beholder de deres egen rytme i fravær af eksterne signaler.

SCN tolker information om dags- og natlængde fra nethinden og videregiver det til koglekirtlen, en meget lille struktur formet som en kogle og placeret i epithalamus. Som respons udskiller koglekirtlen hormonet melatonin. Sekretionen af melatonin når sit maksimum om natten og ebber ud i dagstimerne, og dets tilstedeværelse giver information om natlængden.

Se også 

Kronobiologi

Noter

Eksterne henvisninger 
 videnskab.dk: Lyset styrer din døgnrytme 

Biokemi
Jordens biologiske miljø
Totalbold.dk

TotalBold.dk er et dansk fodboldsite, der primært fokuserer på nyhedsdækning af de bedste rækker i den danske, engelske, franske, tyske, italienske samt spanske liga, samt europæiske klubturneringer og landsholdsfodbold. I modsætning til andre danske fodboldsites, som f.eks. bold.dk, har TotalBold.dk også dybdegående artikler.

Ekstern kilde/henvisning 
 TotalBold.dk's hjemmeside

Netaviser fra Danmark
Fodbold i Danmark
Taq-polymerase

Taq-polymerase (ofte forkortet med Taq pol) er en termostabil DNA-polymerase navngivet efter den termofile bakterie Thermus aquaticus, fra hvilken den oprindeligt blev isoleret af Thomas D. Brock i 1965. Taq pol anvendes ofte i PCR.

T. aquaticus er en bakterie, der lever i varme kilder, hvorfor dens proteiner er termostabile. Heriblandt Taq-polymerasen, der blev identificeret som værende i stand til at klare de proteindenaturerende betingelser (høj temperatur), der behøves for at gennemføre flere cykler i polemeriseringsmetoden PCR. Derfor erstattede den DNA-polymerasen fra E. coli, som tidligere blev anvendt i PCR. Taq pols temperaturoptimum for aktivitet er 75-80 °C, med en halveringstid på 9 minutter ved 97,5 °C, og den kan replikere en DNA-streng på 1000 basepar på under 10 sekunder ved 72 °C.

En af ulemperne ved Taq pol er dens lave nøjagtighed i inkorporeringen af baser. Den mangler en 3' til 5' exonuklease korrekturaktivitet, hvilket betyder, den ikke kan fjerne fejlinkorporerede nukleotider, mens dens fejlrate er målt til omkring 1 per 9000 nukleotider. Nogle andre termostabile DNA-polymeraser, der besidder en korrekturaktivitet, er blevet isoleret fra andre termofile bakterier og archaea, så som Pfu-polymerase, og disse bruges nu i stedet for (eller i kombination med) Taq pol for en amplifikation med større nøjagtighed.

Taq pol laver DNA-produkter, der har A-overhæng i deres 3'-ender. Dette kan være nyttigt i TA-kloning, hvor en kloningsvektor (eksempelvis et plasmid), der har et 3'-T-overhæng, bruges, hvormed A-overhænget i PCR-produktet komplementeres og således gør ligering af PCR-produktet ind i plasmidvektoren.

Se også 

 Ekstremofil

Referencer

Transferaser
Mikrobiologi
Nukleinsyrer
DNA
Hans Beck (opfinder)

Hans Beck (6. maj 1929 – 30. januar 2009) var en tysk opfinder af Playmobil-legetøjet. 

Han blev født i Zirndorf i Thüringen og begyndte allerede som barn at lave legetøj til sine yngre søskende. Han blev udlært møbelsnedker, men arbejdede samtidig med at skabe modelfly, som det lykkedes ham at sælge til firmaet Geobra Brandstätter. Firmaets ejer bad ham efterfølgende om at skabe legetøjsfigurer til børn. 

Beck brugte derpå tre år på at udvikle det, der skulle blive til Playmobil. Han eksperimenterede med at udvikle et fleksibelt legetøj (i modsætning til tinsoldater), som ikke var for komplekst, som kunne være i en barnehånd, og som havde et ansigtsudtryk, som man typisk kender fra barnetegninger.

I første omgang blev der ikke et salgbart produkt ud af Becks anstrengelser, men i 1973, hvor oliekrisen for alvor ramte den vestlige verden, måtte Geobra Brandstätter tilpasse sin produktion, så den krævede mindre mængder olie. Hans Becks figurer var af en anden slags plastik, der opfyldte dette krav, så der blev skabt den første serieproduktion af Playmobil. Serien kom på legetøjsudstilling i Nürnberg i 1974, og her fik det sit gennembrud, i første omgang på det hollandske marked, men året efter blev det lanceret på verdensplan. 

Hans Beck stod i spidsen for udviklingen af Playmobil, indtil han gik på pension i 1998.

Se også 
 Playmobil

Eksterne henvisninger 
 "Hans Beck: The father of Playmobil", www.collectobil.com

Opfindere fra Tyskland
Erhvervsfolk fra Tyskland
Birkenfeld (Unterfranken)

Birkenfeld er en kommune i Landkreis Main-Spessart i regierungsbezirk Unterfranken i den tyske delstat Bayern. Den er en del af Verwaltungsgemeinschaft Marktheidenfeld.

Geografi 
Birkenfeld ligger i Region Main Spessart.
 
I kommunen ligger ud over Birkenfeld, landsbyen Billingshausen.

Eksterne henvisninger
Ronaldo (navn)

Ronaldo er den portugisiske og spanske udgave af navnet Ronald.

Fodbold 
 Ronaldo – Ronaldo Luis Nazário de Lima (født 1976), Fodboldspiller fra Corinthians og det brasilianske landshold
 Ronaldo de Assis Moreira (født 1980), Fodboldspiller der tidligere har spillet i bl.a. FC Barcelona og AC Milan og som i dag spiller i Flamengo og på det brasilianske landshold, også kendt som Ronaldinho Gaúcho, og mest almindeligt som Ronaldinho
 Cristiano Ronaldo (født 1985), Fodboldspiller fra Real Madrid og det portugisiske landshold
 Ronaldo Guiaro (født 1974), OL-fobold-bronzemedaljevinder i 1996, også kendt som Ronaldinho (brugt før 1997 til at skelne mellem sig selv og Ronaldo Luis Nazário de Lima)
 Ronaldo Rodrigues de Jesus (født 1965), 'Ronaldão', VM i fodbold 1994-vinder (også kendt som Ronaldo på et tidspunkt)
 Ronaldo Maczinski (født 1980), brasiliansk angriber
 Ronaldo Soares Giovanelli (født 1967), målmand tidligt i 1990'erne
 Ronaldo Silva, OL-fodbold-sølvmedaljevinder i 1984
 Ronald Cerritos savadoreansk fodboldspiller, der i øjeblikket spiller i USL.

Musik
 Ronaldo Miranda (født 1974),  brasiliansk komponist, pianist, lærer og  professor

Politik 
 Ronaldo Puno, filippinsk kampagneleder

Se også 
 Ronaldinho ('lille Ronaldo'), varianter af Ronaldo
 Ronaldão ('store Ronaldo'), varianter af Ronaldo

Drengenavne
Concito

Concito er en uafhængig grøn dansk tænketank stiftet i 2008 af Martin Lidegaard.

Thomas Færgeman, tidligere sekretariatsleder i Danmarks Miljøportal, var direktør for Concito fra stiftelsen og frem til 2014. Derefter overtog tidligere plan-og klimachef i Fredensborg Kommune Christian Peter Villefrance Ibsen posten.  

Stine Bosse har været formand, og 17. september 2015 meddelte Concito at tidligere miljøminister og EU-kommissær Connie Hedegaard  bliver ny formand.

Kilder

Ekstern henvisning 
 Concito

Tænketanke i Danmark
Etableret i 2008
Slaget ved Buck Head Creek

Slaget ved Buck Head Creek var det andet slag under Shermans march til havet. Det blev udkæmpet den 28. november 1864, under den amerikanske borgerkrig. Unionskavaleri under brigadegeneral Hugh Judson Kilpatrick slog et angreb tilbage fra et lille Konfødereret kavalerikorps under generalmajor Joseph Wheeler men opgav at ødelægge jernbaner og befri krigsfanger.

Mens William Tecumseh Shermans infanteri marcherede sydøstpå ned gennem Georgia, rykkede hans kavaleri under Kilpatrick i nordøstlig retning den 24. november for at ødelægge jernbanen midtvejs mellem Augusta og Millen. Han havde også planer om at afbrænde jernbanebroen ved Briar Creek og om muligt befri unionssoldater, der blev holdt fanget i Camp Lawton i nærheden af Millen; samtidig fintede han en fremrykning mod Augusta. Wheeler blev narret og samlede sin kavaleristyrke omkring Augusta. Da Kilpatrick ikke dukkede op, forstod Wheeler at han havde taget fejl og red af sted i et forsøg på at fange sin modstander. Den 26. november indhentede Wheeler to unionsregimenter, som var sakket bagud, angreb deres lejr og jog dem hen til den hovedstyrken. Herved forhindrede han Kilpatrick i at ødelægge broen ved Briar Creek. Kilpatrick ødelagde i stedet 1½ km jernbanespor i nærheden. Da Kilpatrick fandt ud af, at unionsfangerne i Camp Lawton var blevet ført væk til ukendte steder, begyndte han sin fremrykning mod sydvest for at slutte sig til generalmajor William T. Shermans hovedkvarter.

Kilpatricks mænd slog lejr ved Buck Head Creek om natten den 27. november. Wheeler kom forbi den følgende morgen, og var tæt på at tage Kilpatrick til fange, hvorefter Wheeler forfulgte ham og hans mænd til Buck Head Creek. Da Kilpatricks hovedstyrke krydsede den lille flod, udførte det 5. Ohio kavaleri regiment under oberst Thomas T. Heath et bagholdsangreb bag en barrikade bestående af jernbaneskinner. Med støtte fra to kanoner han tilføjede Wheelers tropper alvorlige tab ved beskydning med kardæsker, hvorefter de brændte broen bag sig.
Wheeler krydsede snart floden og fulgte efter, men en unionsbrigade bag barrikader ved Reynolds plantage stoppede rebellernes fremstød og tvang dem til sidst til at trække sig tilbage. Kilpatrick red videre og sluttede sig til Sherman i Louisville, Georgia.

Unionens tab blev rapporteret som 57, mens Konføderationens blev beregnet til 600.

Referencer 
 National Park Service beskrivelse af slaget 
 Eicher, David J., The Longest Night: A Military History of the Civil War, Simon & Schuster, 2001, .
 The Union Army; A History of Military Affairs in the Loyal States, 1861–65 — Records of the Regiments in the Union Army — Cyclopedia of Battles — Memoirs of Commanders and Soldiers, Federal Publishing Company (Madison, Wisconsin), 1908 (genoptrykt af Broadfoot Publishing, 1997).

Eksterne kilder 

Slag i den amerikanske borgerkrig i Georgia
Rozen Maiden-afsnit

Denne side indeholder en oversigt over alle afsnit fra animeserien Rozen Maiden.

Seriens første sæson, Rozen Maiden, blev første gang sendt i Japan i perioden fra den 7. oktober 2004, og frem til den 23. december samme år. Serien bestod i alt af 12 afsnit.

Rozen Maiden träumend, som var seriens anden sæson, bestod også af i alt 12 afsnit, og blev første gang sendt i Japan fra den 20. oktober 2005, til den 5. januar 2006.

En OVA-lignede mini-sæson kaldet Rozen Maiden ouvertüre, blev sendt i Japan den 22. og 23. december 2006, og bestod kun af to afsnit.

Rozen Maiden

Rozen Maiden träumend

Rozen Maiden ouvertüre 

Afsnit
Afsnit af animeserier
Livets Vej

Livets Vej (russisk:Доро́га жи́зни, doroga zhizni) var en transportrute over den frosne Ladoga, som var den eneste forsyningsmulighed til det tysk-belejrede Leningrad i vintermånederne i 1941–1944, mens byen under belejringen var omringet af Heeresgruppe Nord og de finske styrker.

Vejen er i dag en del af UNESCOs Verdensarvsliste .

Belejringen af Leningrad varede 29 måneder, fra 8. september 1941 til 27. januar 1944. De tyske styrker omringede byen sammen med de finske styrker. Over en million indbyggere i Leningrad omkom under belejringen pga. sult, stress, kulde og bombardementer.

Anvendelse 
Livets Vej blev første gang benyttet 2. november 1941, da den første konvoj af slæder trukket af heste fragtede forsyninger til byen. Kort herefter begyndte lastbiler at tage vejen i brug. Via Livets Vej kunne vitale forsyninger blive bragt frem til byen, og civile kunne blive evakueret til det sovjetisk-kontrollerede område på den modsatte kyst. Under vinteren 1941–42 var Livets Vej i brug i 152 dage, helt frem til 24. april.

Omkring 514.000 af byens indbyggere, 35.000 sårede soldater, industrielt udstyr fra 86 fabrikker og enkelte museumsgenstande blev evakueret fra Leningrad under den første vinter med belejring. Selvom vejen var beskyttet af antiluftskytsartilleri på isen og jagerfly i luften, blev lastbilkonvojerne konstant udsat for angreb fra tysk artilleri og fly, hvilket gjorde rejsen farlig. Nogle, der havde overlevet turen på Livets Vej, døbte derfor ruten "Dødens Vej".

Det totale antal mennesker, der flygtede via Livets Vej under Leningrads belejring, var omkring 1,3 millioner, heraf var størstedelen kvinder og børn, som tog turen til fods.

I marts 1942 bjærgede hævningsfortøjet Kommuna fire KV kampvogne, to traktorer og 31 andre køretøjer der var faldet igennem isvejen.

I 1942 blev en rørledning til transport af olie bygget gennem Ladogasøen. Dens længde var 29 km, hvoraf 21 km var over 12,5 meter nede i vandet.

I vinteren 1942–1943 blev Livets Vej taget i brug igen, startende med, at hestetrafikken begyndte den 20. december 1942. Motorkøretøjer blev sat ind 24. december. Konstruktionen af en isjernbane på 30 km længde begyndte også i december 1942.

Operation Iskra var en storoffensiv af tropper mod Leningrad og Volkhov Front, som begyndte om morgenen den 21. januar 1943. Efter voldsommee kampe sejrede den Røde Armé i den fremskudte tyske zone og hen til den sydlige del af Ladoga-søen. Den 18. januar 1943 mødte fronterne hinanden og åbnede derved en korridor til den belejrede by. Straks begyndte både lastbiler og togvogne at bringe forsyninger ind til Leningrad.

Leningrad var stadig et mål for i hvert fald delvise angreb såvel som artilleribombardementer, indtil en sovjetisk offensiv brød igennem de tyske linjer 27. januar 1944.

For den heroiske modstand, indbyggerne ydede, blev Leningrad som den første by beæret med titlen helteby i 1945.

Referencer

Eksterne henvisninger 
 Detaljer omkring rørledningen 

Sankt Petersborgs historie
Slag på østfronten under 2. verdenskrig
The Wong Boys

The Wong Boys er et elektronisk undergrundsband, bestående af Stefan Kvamm og Frank Ziyanak.

Den 13. oktober 2008 udgav The Wong Boys deres debutalbum The Wong Boys, som i diverse medier har fået positive anmeldelser. Albummet er produceret i samarbejde med Carsten Heller (bl.a. Spleen United, VETO og Nephew), og udgivet på Sony BMG/Hi-Strung Records. Blandt de mest kendte numre fra albummet er "Gold Teeth" og "Git Ur Fuk On".

Gruppen var nomineret som Eksperimentet til P3 Guld 2009, hvor de også spillede live. I slutningen af 2010 udsendte de singlen "Megastar".

Gruppen har været opvarmningsband for VETO og Spleen United. I foråret 2009 var gruppen på turné, hvor Electrojuice varmede op, og her besøgte de bl.a. Jelling Festival og Skanderborg Festival.

Den 1. november 2010 udgav The Wong Boys deres andet album, W, der ligesom debuten er udgivet på Sony Music/Hi-Strung Records.

Kvamm og Ziyanak har oprettet en 24-timers telefonhotline kaldet For the fat and the lonely, hvor fans og fjender kan ringe og få en snak med drengenes telefonsvarer.

The Wong Boys har i øvrigt også et nummer ("Wurld Peace") med på den første version af Le Gammeltoft, Kjeld Tolstrup og Mads Nørgaards "Sound Of Copenhagen" cd fra 2008.

 Diskografi 
 The Wong Boys (album) (2008)
 W'' (2010)

Eksterne henvisninger 
 
 The Wong Boys på Myspace 
 The Wong Boys på Facebook

Musikgrupper fra Danmark
Musikgrupper fra 2008
Bondetobak

Bondetobak (latin: Nicotiana rustica) er en plante i natskyggefamilien. Planten er flerårig og bliver op til 80 cm høj. Den er som de andre Nicotiana kendt for, at deres blomst udsender dufte i skumringen og tiltrækker både natsværmere og aftensværmere. 

Tobak